Balogh István

**FONCSOR MÉLYRÉTEGEI**

egyfelvonásos

CSEPÜRÁGÓ

PAUL HINDEMITH

PUSZI BÁCSI

RENDEZŐ ÉS DRAMATURG

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*A darabban lehetőség nyílik pantomim- vagy bábjátékra, természetesen valami hangeffektusokkal. A brácsaversenyek részletei valósággal Hindemith fölemlített brácsaversenyeibő legyenek!*

CSEPŰRÁGÓ (*túlságosan is teli hólyaggal ébred, nehezen száll ki ágyából, összegörnyedve, álmosan botorkál fekhelyétől a szobán át, fáj minden lépés, a WC-be tér)* Foglalt a klozet?

HINDEMITH ugrik ki a a kedves helyről, összefogja nadrágját, gatyáját. Most érkeztem meg Frankfurt am Mainból, rámjött a kaksi!

*Fejfedője félrecsapva, por és apró göröngyök tévedtek rá, mintha a föld alól mászott volna elő. Hüvelyk— és mutatóujja között tartja karmesteri pálcáját, a legkopottabbat, néha szájához emeli, úgy tetszik, mintha fogait piszkálgatná az értékes ereklyével.*

HINDEMITH Ezt a világhírű karmesteri pálcát egy svájci emlékszobában őrizgették, egy rokokó faragásokkal díszített vitrinben. Onnan vettem vissza. Ez az enyém! Minden nagy zenekar a földkerekén csak ezt figyelte. Ha fölemeltem még a királyok is várták mozdulatomat. Én meg késleltettem a kezdést. A fene egyen meg benneteket kékvérűk!

CSEPŰRÁGÓ (*meglepetése véget ér, fáj a hólyagja, összegörnyed és hangosan nyögdécsel.)* Eressz már a klotyóba!

HINDEMITH (*Kilép, akkurátusan papírt szakajtgat a gurigáról)* Te szagos papírral dédelgeted popsidat?

*Választ nem vár, ellép csésze elől, húzni kezdi gatyáját, nadrágját fölfelé.*

CSEPŰRÁGÓ Lépjen arrább! Azonnal magára okádok!

HINDEMITH *kicsit előbbre csúsztatja bal lábát.*

CSEPŰRÁGÓ *Durvábban ütközik a zenésszel. Gyorsan fölhajtja az ülőke tetejét, ökrődik, rókázik, aztán sugároztat. Míg vizel, csak a csobogás hallatszik. A vége szaggatott. Ásítozik*.

HINDEMITH Maga egy vadkan! A fene egye meg magát! Rohan, nem törődik a másikkal. Én az Ön vendége vagyok valaki világok fölöttinek akaratából

Mit lökdösi az oldalamat! Most kicsúsztatta kezemből a gatyamadzagot, s kezdhetek mindent az elejétől. Vagy leesik rólam az alsóm. Azt meg nem szeretem, mert nagyon zavaró. Egyszer New Yorkban vezénylés közben kioldódott a csomó, és éreztem, hogy tökömig csúszik a gatyakorc. Rettenetes zavaromban, azt hiszem, össze-vissza pálcáztam a bőgőket, puzonokat, kürtöket meg a tubát, ők elnyomták a többi száz hangszert, szinte rám szakadt a plafon. Képzelheti, az a nagy díszes csillár épp a fejem fölött szórta sugarait. A kritika aztán agyondicsért, soha nem hallott még ilyen pompás Mahler-szimfóniát.

CSEPŰRÁGÓ *Egész idő alatt pisilget, kisfiúsan élvezi a folyamatot, néha a csésze mellé is spriccel,. Első mozdulattal nem találja a lehúzót, keresgélni kénytelen, de végül csak lezúdul a víz!*

*Megfordul.*

*Körbetekint.*

HINDEMITH *Miután fölhúzza nadrágját is végre a mester, ráül a szennyesládára, kezébe veszi violaszín hangszertokját, kinyitja fedelét, szerelmesen szemlélget, kiemeli szent, püspöki belsőből a mélyhegedűt, azon nyomban fölpattan rá, mezítelen sarkával oldalba bökdösi, a vonóval meg abriktolja, s hatalmas irammal fut körbe és akadályokat ugrál a brácsa.*

CSEPŰRÁGÓ Maga mit szaladgál itt körbe?

HINDEMITH Versenyezek! Világhírű verseny résztvevője vagyok!

CSEPŰRÁGÓ Nem látom a pályát, csak a rendetlen szobámat.

HINDEMITH A páiya a csillagos ég! A világhírnév! (*Futkároz tovább körbe, mint a kisgyerek a pálcalovon.)* Megnyertem! Enyém az első brácsaverseny!

CSEPŰRÁGÓ *A tükörhöz lép. (Szemlélgetni kezdi a képét, kézzel babrálja szakállát, borzolgatja a haját, grimaszokat vág.Torkát, köszörüli, hörög.Megszólal.)* Hű, de ronda a pofám! Mit mondasz te, tükröm, tükröm? Jó a pofám, vagy ló a pofám?

HINDEMITH (*a szennyesláda tetején, vonóját csavargatja)* Csepűrágónk (*a tükörbe bámul.)* No, tükröm, tükröm, ki vagyok én?

*Vakargatja szakállát, grimaszokat vág, torkát köszörüli, hangpróbába kezd. Mély és magas hangokat hallat, lassabban, gyorsabban. Olyan gyorsan teszi a hangváltozásokat, hogy köhögés lesz a vége. Prüszköl.*

HINDEMITH Hangom repedt fazék! *(Torkát köszörüli újfent.* *A szakállát simogatja, haját borzolja.)* Még mindig ronda a pofám! *(Fölordít.)* Repedt, ronda a gigám! *(Megnyitja a csapot, mosdik, prüszköl. Fölnéz a tükörbe. Vizsgálódik. Elmosolyodik.)* A szemem már nem csipás. *(Fogat mos. Törülközik. Belenéz a tükörbe.)* Szebb vagyok már? *(Fésülködik, szakállát rendezi. Végül elmosolyodik.)* Nem is olyan ronda a pofám! *(Hangpróba, lallázás. Nagyot nyújtózik, csontok, ízületek ropognak.)*

HINDEMITH *a viola húrjaira helyezi vonóját. (Fölzeng a hangszer.)*

CSEPŰRÁGÓ *(Meglepődik. fülig szalad szája.)* Tükör visszapillant rám! Ilyen még nem volt! Nocsak! Mi van ma velem? Kedves mosoly?Táncra mozdul a lábam.

*Először lassan, majd gyorsul, végül lerúgja papucsát, mezítlábas legényes. Közben kurjongat. Hangosan liheg, kifullad, leáll. Zihál.*

CSEPŰRÁGÓ Halihó! Mi a fene van velem ma reggel? Micsoda ébredés! Milyen patkányok röhögnek a szemembe? Kórusuk van? Dalolnak bőszen! *(Tükör. Kicsit liheg még, igazgatja a képét.)* Miről álmodhattam az éjjel? *(Töpreng.)* A száraz borocska jól megvetette ágyam. Asszony, gyerekek elutaztak a mamához, ott rekedtek valami koronavírus-járvány miatt. Macskát kicsuktam, ezért lett a szobám patkánypromenád! *(Tovább töpreng.)* A rendezőnek meg a dramaturgnak jól odamondogattam ez este! Vagy tegnap este? Két hete? Mikor is? Mindegy. Az a fontos, kellemes kis borozgatás volt! Milyen jólesett a lelkemnek meg a májamnak, hogy elhalt mindkettőnek a lélegzete, elfehéredett az az ocsmány képük.

HINDEMITH *halkan ujjgyakorlatokba kezd.*

CSEPŰRÁGÓ Idefigyelj, rendezőkém! Édes, kedves Lajoskám! Rávettél egy szuperhős szerepére, holott magad is nagyon jól tudod, kikapós férjek alkata vagyok!

HINDEMITH *A—dúr, egy húron, egyféle fogásmódban.*

CSEPŰRÁGÓ Hogy Zrínyi Miklós nem szuperhős? Ilyet mondtál, te, nímandok nímandja, ötödrangú Rendezőm?

HINDEMITH *Gyorsabb A—dúr másik húron..*

CSEPŰRÁGÓ Mit jelent az, hogy csak szigetvári hős? Hogy mered kimondani a csak módosító szót? Egy szigetvári hős az neked csak?

HINDEMITH *Erősödő A—dúr, harmadik húron*.

CSEPŰRÁGÓ Te meg, Lajoskám, csak egy rendező vagy! Csak!

HINDEMITH *A-dúr, negyedik húron*.

CSEPŰRÁGÓ Csakcsakcsakcsakcsakcsakcsak! Ronda madárhang ez, lator! Csókahang. Csóka vagy te, Lajos! Csóka! Csóka!

HINDEMITH D—dúr, bariolage technika.

CSEPŰRÁGÓ Kikéred magadnak?! Önérzetes csóka! És vigyázz, mert kitépem a farktolladat!

HINDEMITH *Csúfolódó D—dúr.*

CSEPŰRÁGÓ Nem csóka? Nem madár? Hess madár!

HINDEMITH *Dühöngő D-dúr.*

CSEPŰRÁGÓ Madár sem vagy, Lajos, te óriás rendező! Növény vagy Lajos! Csicsóka vagy, Lajos! Nem is Lajos. Ilyen névvel királyok uralkodtak. Nagy királyok is! Éppen ezért nem lehetsz te Lajos! Csak Lajoska! Lajoskaka! Lajoskaka!

HINDEMITH *Nyelvöltögető D-dúr*.

CSEPŰRÁGÓ Kikérem magamnak! Én nem azt mondtam rád, hogy szar vagy! Az túl férfias lenne számodra.Te csak egy rendező vagy! Csak rendező. Mi más? Csak!

HINDEMITH *Hőzöngő D-dúr.*

CSEPŰRÁGÓ Miért lenne elég a csak-ból? Éppen te kezdted!

HINDEMITH Következik immáron a fekvésváltás. Ez nem az ágyban történik a felek között. Ez komolyabb világ! A brácsa végtelenje!

*A brácsa megszólal.*

CSEPŰRÁGÓ Hogy nem te vagy egy toprongyos törpe? Hát ki mondta Zrínyi Miklósról, hogy csak egy szigetvári hős?

HINDEMITH Fekvésváltás, összevont szemöldökkel.

CSEPŰRÁGÓ (*Nagyon mérges.)* Nem te? Tán én?

*Hindemith* *kezében megáll a vonó.*

CSEPŰRÁGÓ Hogy én sem? Tán ez a borissza dramaturg, aki az asztal sarkáról lesi a potyát? Nagy szakember és még nagyobb művész, de halvány fogalma sincs, mi fán terem a színészi beszéd? Most is csak hallgatózik és vigyorog!

HINDEMITH Figyelnek, uraim? Még a brácsa sem csodálkozik.

CSEPŰRÁGÓ Hogy ő sem?

HINDEMITH (*maga mellé teszi a vonót.)* Minden hangszernek lelke van.

CSEPŰRÁGÓ Akkor valamely spicces csóka csúfolódik velünk! Csakcsakcsakcsak! Hallod-e már, Lajoskaka? Csakcsakcsakcsak!Hallod már e szent igét Lajoskaka?!

HINDEMITH *jobb mutató ujjával mérgesen megpengeti a húrokat!*

CSEPŰRÁGÓ Hogy te? Hogy te, a nagy rendező? Hogy ez így végül is szar? Azt már nem! Csak kaka! Bizony, bizony, kicsiny rakás, Lajoskaka! Csak kaka! Csakcsakcsak! Csak kicsike kaka! Csókakaka!

HINDEMITH *veszettül pengeti a legvastagabb húrt.*

CSEPŰRÁGÓ Hogy a csóka azt selypíti, tyaf-tyaf? És a szarka recsegi a rohadt pofámba bele, csakcsakcsak?

HINDEMITH *szájába kapja jobb mutatóját.*

CSEPŰRÁGÓ Be is bizonyítod nekem? Rajta!

HINDEMITH *most szopja a hüvelykujját*.

CSEPŰRÁGÓ Hogy azt írja az örök érvényű vers. Idézed fejből a legnagyobb magyar költőt, Gyulai Pált! A Szarka és a gilice című versét! Brávó, rendezőcském! Aszongya Gyulai Pál: „ … Csak így, csak úgy, csakcsakcsak!

HINDEMITH *Kiveszi szájából hüvelykujját*

CSEPŰRÁGÓ Meghajolok hatalmas érved előtt! Nem vagy csókaka, Lajoskám, hanem szarkaka! És mondd! Ez így jobb? Ez pontosabb meghatározás? Hosszú a farkad, szarkaka? Ezt csak hölgyek bizonyíthatják! *(Kiölti nyelvét, majd hangosan felröhög*.) Aztán kihozattam még egy palack pompás rajnai rizlinget a szomjasoknak. Csoda történt asztalunknál! Szó nélkül hörpölgettünk, míg tartott az áldott nedűből. Nem csak igazság és nóta terem a borban, de néha, nagyon ritkán, jótékony csönd is.

HINDEMITH *kezébe veszi a vonót.*

CSEPŰRÁGÓ De az utolsó kortynál a rendezőm cigányútra ment. Először csak elvörösödött, aztán köhögött, tikácsolt, csapkodta szárnyait, mint egy spicces kakas.

HINDEMITH *gyantázni kezd.*

CSEPŰRÁGÓ Mi ez a susogás? Karmesterem! Te zajongsz?

HINDEMITH Gyantázom a vonót. Ez az alapja mindennek. A gyanta.

CSEPŰRÁGÓ A gyanta vagy a vonó beszél most hozzám?

HINDEMITH Figyelj csak, lúzerem! Te… színészkém… majd megformázod a hőst. Jól értettem? És a neve valami Zrinyi Miklós?

CSEPŰRÁGÓ Nicolaus de Zrini.

HINDEMITH Szép név. Nagy família. Az ilyet el kell játszanod! Mi az neked! Fölmászol a színpadra és a nagy Nicolaus leszel!

CSEPŰRÁGÓ Kicsit félreértetted a dolgot, kedves karmesterem Én nem szóltam semmit. Csupán a rendezőm belei visszhangoznak ! Rendezőm, te prosztatabajnok! A nagy hőst… A nagy várvédőt…Az ő bőrébe bújjak? Mondtam már, hogy ő nem szuperhős…Most mit ágaskodsz az asztal fölé? Tudom én! A ma szuperhősöket fogad csak el. Én hasonlítok egy ilyen alakra?

*Hidemith* *brácsáján köhögéshez hasonló hangok születnek*

CSEPŰRÁGÓ Dohogsz is, köhögsz is, én áldott, rendezőm *(Rendezőék , csúfondáros némajátékára fölfortyan.)* Mit akarsz, világhírű szolgája a drámának? Színpadra hozzuk a csatát? Pompás lenne, Lajoskám! Az lenne csak az igazi! És valódi szablyákkal hadakoznánk! Te lennél a török császár, Lajoskám, nagy arany turbánod lenne, én meg a nyílt színen csapnám le a fejedet!

HINDEMITH *hősünkre néz, brácsája csodálkozik*

CSEPŰRÁGÓ Hogy én nagyon hülye vagyok? (*belenéz újra a tükörbe. Simogatja a szakállát, a haját, grimaszokat vág.)*Egy hülye nem így néz ki! *(Tovább vizsgálódik a tükörben.)* Különben is, az irigy rendező sajnálja tőlem a hatalmas, a mindent elsöprő tapsorkánt? Nem csak engem éltetnének, te, bambaság! Mekkora meglepetés lenne, ha aranyfej röpdösne a nézőtér fölött? A világsajtó címoldalon közölné képriportjait a színházi üstökösről. A világhálón pillanatok alatt sok millió megosztás lenne, milliárd kattintások! Meggazdagodnánk, Lajoskám! (*Újabb vizsgálódás.)* Jó, jó. Azt megengedem, hogy ronda a pofám, ez talán igaz is. Mondom, talán!

HINDEMITH *elteszi a gyantát*.

CSEPŰRÁGÓ De azt ne állítsa rólam senki, hogy hülye vagyok! Te nem vagy teljes eszű, Lajoskaka! Mit becézgetlek? Te félnótás csókaka! Te buggyant szarkaka!

HINDEMITH *álla alá fogja violáját.*

CSEPŰRÁGÓ Azt mondod, én, a színész, gondolkozzam el azon, hogyan, mi módon áll Zrínyi Miklós, a szigetvári hős, de nem szuperhős, katonái elé, hogy közölje velük a kirohanást.

HINDEMITH *halk fogásgyakorlatokba kezd.*

CSEPŰRÁGÓ Azt mondod, rendezőm, hogy ez a darab csúcsa, a fordulópont? Hogy ezen a néhány perces alakításomon áll vagy bukik a siker? A darab sikere? Tehát a te sikered? Meg ezé a potyaleső dramaturgé? Meg a társulaté? Hát az enyém hol marad? (*Vizsgálódik)* Még hogy én lennék a hülye? Mondd csak, te, szarkaka rendezőm? Közölnöm kell katonáimmal a kirohanás tényét. Az egy egyszerű közlés csupán, legények, néhány fertályóra és mi mindannyian halottak leszünk. *(Vakarózik.)* Az biztos, hogy Zrínyiék kirohantak. És az is igaz, hogy rövidesen ripityára vágták mindahányatt! De mit mondott a vezér a harcosainak, hogy vakon követték őt a biztos halálba?

HINDEMITH *vonója megéled. Skálázásba kezd*.

CSEPŰRÁGÓ Hogy mondjam én a mit, rendezőm? Mely szónoklat rejlik e kérdő névmás begyében? Tudom, ez ma is érvényes. Ma is van tartalma e kérdő névmásnak. Napjainkban önkéntesek robbantják fel magukat tömegekben, ők darabokra szakadnak, körülöttük halottak és sebesültek hevernek, jajgatnak.

HINDEMITH Napi szükségletem a skálázás.

CSEPŰRÁGÓ Japánban is a második világháború alatt léteztek az élő torpedók és a kamikázék. Önként mentek halálba. Mit mondtak nekik azok, akik rávették őket erre a fanatizmusra? *(könyökével megtörli a tükröt.)* Én nem áldoznám föl magam.

HINDEMITH *még mindig skálázik.*

CSEPŰRÁGÓ Akármit mondanának vagy ígérnének nekem, én akkor sem mennék önként a halálba. Van itt valaki, aki valamilyen ígérgetésre odacsapná az asztal lapjához a kanalat? *(Vizsgálgatja arcát. Belekapaszkodik a szakállába.)* Ezt a rohadt szakállt is miattad növesztem, csókaka! Szerinted a valódi szakáll tesz majd igazán hitelessé a nagyjelenetben. Most az mi, hogy igazán hiteles? Ha valami igazi, akkor az igazi. Ha valami hiteles, akkor hiteles. Nincs ilyen, hogy a hitelesnél hitelesebb! És én miattad csúfoskodom! Az asszony is rám fogta, hogy végre magamra találtam, a pofám már ördög, le a cipőt! A patám akarta látni, te, rendezőcske!

HINDEMITH *csodálkozik. Kezében megáll a vonó.*

CSEPŰRÁGÓ A kolleginák is furcsán mosolyognak rám. Kicsi sajnálat, több kajánság van mosolyukban. A kórista lányok is, szarkaka! Azok bizony, akik egymásnak minden titkot megsúgnak. Rólad is tudják, hogy születésedkor kitépték a farktollaidat! Rólam is tudják a nagy, kemény és vastag titkot és egymásnak tovább is adják, hogy nálam mi az újság. Engem, kicsi barátom, kedves és jóravaló bába fürösztött hajdanában. Méghozzá sárkányvérben.

HINDEMITH *különös akkordot produkál.*

CSEPŰRÁGÓ Hogy ezért ronda a pofám?

HINDEMITH *újra zengeti akkordját. Most már nem különös.*

CSEPŰRÁGÓ Ha ronda, hát ronda! Nem neked akarok tetszeni, csókaka! Különben, a kedves közönség minden fenntartás nélkül elfogadja a színésztől az álszakállt. Most így, saját szakállal, szebb leszek? Igazán hiteles? Milyen szakálla volt Zrínyi Miklósnak? Ősz? Valószínű. Ötvennyolc éves volt a kirohanáskor. Én negyven vagyok.

HINDEMITH *tekintetét a plafonra veti.*

CSEPŰRÁGÓ A szakállam nem ősz. Az én szakállam fekete! *(szeme a tükörbe dülled.)* No, a fene nem enné meg! Itt-ott már van egy-két világosabb szál. És a bajuszom se dús, lelógó, mint Zrínyié egy rézkarcon. Ámbár lehet, nem is igazán hiteles az az ábrázolás. Manapság már semmi sem hiteles. Talán a nap huszonnégy órája, az óra hatvan perce. a perc hatvan másodperce… No, de a tizedmásodpercek, a századok, az ezredek, amelyek olimpiai és világbajnokokról döntenek, azokról biztosan tudjuk, hogy hitelesek?

HINDEMITH *tovább skálázik.*

CSEPŰRÁGÓ Hé, te nagyfejű dramaturgom! Emeld koponyádat ég felé, és ne engedd, hogy valami borok miatt újra koppanjon homlokod az asztalterítőn! Honnan szeded, hogy hiteles az a Zrínyi mondat, „ Mi nem lehetünk indepense”… a fene a szódat! „ Indepense… independe..!Kettétört a nyelvem miattad, te orgyilkos! *(Hirtelen vált. Nyelvtörőket gyakorolgat.*) „ Mit sütsz kis szűcs? Sós húst sütsz kis szűcs?” Törjön is bele a nyelve, az ebadtának! *(Törölgetni kezdi a tükröt.)* Tele köpködösöm a saját pofám egy ilyen szó miatt. *(Lassan szótagol.)* In-de-pen-den-sek. No, így még elmegy.

FEMINA (*Ott terem, mint a varázslat. Folyékonyan kiejti)* Independensek!Nekem sikerült.

CSEPŰRÁGÓ Hé! Ez milyen hang?

FEMINA (*Felkacag, Boszorkányos.)* Independensek! Beee!

CSEPŰRÁGÓ De hát ismerhette ezt a kifejezést Zrínyi?

FEMINA Ha már a szó a szövegben van, nem vitatjuk!

CSEPŰRÁGÓ Igaz, ő tudott latinul. Valamelyest. Ám a hallgatói? A magyar és horvát vitézek? A halálba készülők? Milyen nyelven beszéltek? He? A velem szemben ülő közönség tudja-e, mit jelent a szó, in-de-pen—den-sek?Az író képes volt ilyen kifejezéssel élni? Nem hiszem. Ő talán gondolt egy csöppet a valódi Zrínyi Miklóssal is.

HINDEMITH *vonója alatt sírnak, zokognak a húrok.*

FEMINA A szövegkönyvvel nem babrálunk!

CSEPŰRÁGÓ Igaz, ők ma mindent átírnak, jelenkorba ágyaznak. Még a szigetvári kirohanást is. *(Most veszi észre a nőt)* Te ki vagy, galambom? Kicsit hasonlítasz a feleségemhez.

FEMINA Ne tegezz! Én Zrinyi Miklós vagyok, a szigetvári hős!

HINDEMITH *homlokáról legördül az első izzadtságcsöpp*.

CSEPŰRÁGÓ Ezt a dramaturg találta ki az előbb? Ekkora hülyeséget! Minden dramaturg elvetélt író. Önállót alkotni képtelen, ezért belemászik , beletenyerel más alkotásába. Saját kificamodott törvénye szerint színpadképessé teszi azt. Jó színész mindent el tud játszani. Még az éhséget is! Mert most megeszlek, dramaturgom. Elemésztelek és a végén… No, mi vár rád a végén? De beszélhetek neki, újra csak lekoppant tar koponyája. A potya nagy művésze becsöcsölt. Az örök potyás, a mindenben potyázó.

HINDEMITH *arcán két izzadtságpatak*.

CSEPŰRÁGÓ Most figyeljetek rám, ti, magatokkal eltelt, nagyképű, alkotók! Író, dramaturg, rendező! Azt mondja a katonáknak Zrínyi: „ Mi nem különcködünk, hanem indivisbili…Indivisibili..! Majdnem serbli lesz belőle! De annak zenélni kellene! Bilit manapság csak az apróságok használnak. Főleg zenélőket. És ágy alja sincs már sehol, hogy ott pihenjen és várjon sorára ez a kedves edény!

HINDEMITH *zihálni kezd.*

CSEPŰRÁGÓ Mik nem lehetünk, drágáim? Szótagolva mondom. In-di-vi-si-bi-li-te-rek.

HINDEMITH *kezéből kihull a vonó.*

CSEPŰRÁGÓ Ez meg mi? Törjem szét megint a nyelvem? Röhögjenek rajtam a katonák és a közönség? Röhögjék ki a drámai pillanatot? A mű tetőpontja pokolba dűl, drágáim! Ilyet mondott Zrínyi a lelkeket gyújtó beszédében követőinek: „Mi nem lehetünk in-de-pen-den-sek, mert in-di-vi-si-bi-li-ter ac in-se-pa-ra-bi-li-ter része vagyunk a nagy európai közösségnek.” Tökfejű triumvirátus! In-di-ví-zi-bi-lis hidra! Kegyelmezzetek!

FEMINA Te siketnéma, pojáca, aki vagy! Így szól a kulcsmondat: Mi nem lehetünk independensek, mert indivisibileter ac inseparabileter része vagyunk az európai közösségnek!

CSEPŰRÁGÓ Én nem értem ezt a mondatot. Te érted, kedves boszorkányom?

FEMINA Én sem értem. De a szöveget hibátlanul föl tudom mondani.

CSEPŰRÁGÓ Viszont a közönség sem érti, mit közölsz vele!

FEMINA A közönség nem is figyel a beszélőre..

CSEPŰRÁGÓ Akkor mit ér a mi áldozatos játékunk?

FEMINA No, mit!

HINDEMITH (*újra fölpattan hangszerére, robog körbe rendületlenül)* Immár második brácsaversenyem nyerem, ennek igencsak örvendezem.

CSEPŰRÁGÓ Rendezőkém! Drága Dramaturgom! Melyiktek találta ki, hogy Zrínyi e szóval fordul katonái felé: „ Emberek!” Jó lenne ez, mert ez tényleg megszólítás, csak nincs benne élet! *(Egy betévedt méhecske döngicsél.)*

FEMINA (*Kapkod, hajtja méhet.)* Hess, te ronda fullánkos!

CSEPŰRÁGÓ Nehéz ügye van a várvédő Zrinyi Miklósnak még a színpadon is. „Katonák!” minimum így kiáltana. Ebben már van összetartozás. De miért nem idézzük a dédunokát?

*(Zrinyi Miklós, a költő, könyvét veszi kezébe.)*

„Vitézek, látjátok,

Mi állapotban velem együtt vagytok,

Nem csak kárt hoznak ránk törökök, tatárok

De tűz, de vas, de minden elementumok.”

*Újra szemével bűvöli a tükröt.*

No, ez eddig el is menne, de a folytatás? Hát lehet ilyet mondani színpadon manapság, az átírások korában?

„ Mindenképpen próbál Isten bennünket,

Valamint az ötvös tűzben arany művet,

És mivelhogy látja az mi hűségünket,

Égben szép koronát nékünk készíttetett.”

Különben is! Nagy tekintélyű író, rendező, dramaturg uraimék! Milyen nyelven szólt katonáihoz a szigetvári hős? Magyarul? Horvátul? A vele harcoló vitézek neveit sorra véve alighanem horvátul. Manapság, már multikulturális világ lenne Szigetben is!

FEMINA „Za pregrihe našše vech sze Bog naszardi,

Za biche najvišše…ovu szmart nam tvardi,

Kinč nam odluchišše… na nebeszkom bardi.

Gdi dike najlipšše nigdov nepogardi.”

CSEPŰRÁGÓ „ Ne irtózzunk azért mi halálra menni,

Mely örök örömre grádicsot fog adni,

Ma, vitézek, életünket el kell veszteni,

és ma minden próbánkat lepecsétölni.”

FEMINA „Viteški šivismo… viteški vmrimo,

Szvitu dično hodmo… de peldu pusztimo,

Glas pošteni szamo… za sze obdaršimo,

Još ov dan šivimo… da sze poštenimo.”

CSEPŰRÁGÓ „Nem hurcol bennünket pogány eb pórázon,

nem visz minket császár kötve triumfuson;

Végső óránkon is az török romoljon,

Lássa kereszténnyel, hogy az Isten vagyon.”

FEMINA „Kad szilni nemremo oganj izmagati,

Z - Bošjom voljom chemo zoru dočekati,

Z – Grada pak hochemo… onda izhajati,

Kiszmo i poch gremo… dat chemo sze znati.”

HINDEMITH *visszatér és újra a szennyesládára telepedik.*

CSEPŰRÁGÓ Micsoda szép beszéd! Erre bizony fölbuzdulnak a vitézek!

De ti nem!

Mi az, hogy nő mondja ezt a gyönyörűszép horvát barokk szöveget, Zrinyi Péter fordítását.

HINDEMITH *lassan föláll, átlép a falon.*

FEMINA Én vagyok a szigetvári hős!

CSEPŰRÁGÓ Ti nem vesztek észre semmit? Ti ketten, nagy szélhámosok! Sok baj van ma ezekkel a szövegekkel. Lassan négy évszázada született meg a nagy beszéd e két nyelvi változata. Ma ki kéne dobni belőle a koronát, mert a Habsburgokra hajaz és nem az Úristenre. Kihagynátok az Úristent magát is, mert valakiket megbánthat fölemlegetése. És az a szókapcsolat egyenesen égre kiált, „Végső óránkon is az török romoljon!”.Ezt meg már ki sem merem mondani, mert halálos bűnt követek el vele. *(A tükörre kiált.)*

„Lássa kereszténnyel, hogy az Isten vagyon.” A költő Zrínyi ugyan pontot tett a mondat végére, de ez ordító monda ám, kedveseim!

*Halk brácsaszó éled a szennyesláda felől. Paul Hindemith mester helyett Verebes Antal, alias Puszi bácsi telepszik be, Csepűrágónk legénykora ismert zentai brácsásikonja. Kalapján por, göröngyöcskék. Megmozgatja állkapcsát, hunyorít, kezében megáll a vonó, mosolyog és rákérdez.*

PUSZI BÁCSI Úgy jártál, fiacskáim, mint a villanyégő? Csüngsz, lógsz, oszt ég a beled? *(bőszen húrjába csap.)*

CSEPŰRÁGÓ És ehhez mit szóltok, kedveskéim?

„ … megmutassuk,

Kik voltunk életünkben, most is azok vagyunk.”

*(megperdül tengelye körül, a világnak beszél.)*

Hogyan elemeznék ezt a kijelentést a magyarokról vagy a horvátokról a mai minden apróságot agyonboncolgató, szőrszálhasogató, patikamérlegen méricskélő kritikusok? Meddig jutnának el a minősítésekben?

PUSZI BÁCSI Nyugi, kicsikém! Vagy úgy jársz, fiam, mint a tyúkunk. Megsütik a tojásodat!

*Bumm bele a húrokba!*

CSEPŰRÁGÓ Amit ti alám raktok, hogy elmondjam, az csak egy halotti beszéd. Arra nem mozdul senki. Nem emelik vitézek a kardokat, nem rohannak a dicsőséges halálba, az azonnali föltámadásba! Ha elmondom a színpadon, persze minden pátosz nélkül, de életuntan, hiszen tulajdonképpen kollektív öngyilkosságra készülünk… Ez manapság menő téma. Közben minden pillanatban eldördülhet a rengeteg török ágyú, odakint vérszomjas üvöltés a válasz az imám áldására. Százezer keleti torok tutul! Mind a halálunkat akarja! Mind a vérünket ömlesztené! Eget-földet rengeti az Allah akbar!

PUSZI BÁCSI (*újabb maximája.)* Ha sokat ugrálsz, és szél ellen is pisálni mersz, rád ordítanak: járj úgy, mint egy zokni! Húzzanak föl!

*Bumm, bumm a brácsa!*

CSEPŰRÁGÓ (*a színpadra képzeli magát.)* Mi maroknyi élők, e várrom védői, szembeszállunk velük! Egyre száz ellen jut! Áradat dübörög! Mindent elsöprő! A ti fejetekben meg, íróm, rendezőm, dramaturgom, ott a nagy üresség. Három nagy semmi! *(Belekezd a nagy monológba.)* Ezzel tömitek a színt. Mert díszlet az nincs. A közönség képzelje el a helyet! Különben is minimális a pénz egy színházi előadás elkészítésére. Ezzel a darabbal meg pályázni sem lehetett már, mert a nagy és hosszadalmas előkészítések, mérlegelések, alkudozások, viták, veszekedések és sántikáló nyögdécselések miatt kifutottatok az időből, manapság meg immár a szigetvári ostrom ötszáznegyedik évfordulójánál tartunk, túlokosak! Nagy művetek megvalósításával várjatok röpke huszonegy évet, akkor újra ünnepelünk! Akkor talán kaphattok piciny alamizsnát.

HINDEMITH/BÁCSI *egyszerre skáláznak.*

CSEPŰRÁGÓ A semleges nemű kritikusok egy része meg azt nehezményezné, hogy a multietnicizmus pompás jelenség e darabban, de miért a négy évszázados barokkos megnyilatkozás, és főleg, miért éppen horvát nyelvű a beszéd fenséges, befejező része?

Mások azt vetnék az alkotók szemére, miért mondjuk magyar nyelven az első két szakaszt?

Megint mások azt feszegetnék, mi az hogy horvát nyelven? Lehetséges ilyesmi? Különben is ez politikai csúsztatás és ordenáré provokáció! Nem is létezik ősi horvát nyelv! A nem létezőnek meg nem is lehet barokk stílusa!

Egyesek hiányolnák darabunkból a törököket, az angolt, a németet, talán még Jézus anyanyelvét is, az arámit, mert Isten fiát is számtalanszor fölemlegetik a szigetiek, ami talán nem is ildomos manapság.

Erre begerjed az én rendezőm: nem engedek cirkuszt a színpadomon! Ez az én világom!

Lófa..! … Azt.. Azt! No, szelídebben kisasszony!

Szent csődörünk szép szerszáma, amellyel nemes célokba lő, a puska. Lópuska. Nem jó a hangzása! Lópisztoly.

A lópisztoly hullámzó hangzású, sejtelmesen csúszkáló, kellemes kifejezés.

A lópisztoly.

A lópisztoly, kedves rendezőm, csak hogy tudd, a tatárok nemzeti eledele: mazsolával töltve.

Minthogy a tatárok szegről-végről rokonaink, bizony a magyarok nemzeti eledele is a lópisztoly: mazsola nélkül!

Ez igazi ezeréves multietnikus örökségünk!

Miután megettük legkedvesebb eleségünket, fölsorakozunk a vár udvarán.

Kirohanás előtt vagyunk: pár perccel halálunk előtt.

Föladatom, a buzdítás, katonáimnak hinniük kell, ez egyetlen megoldásunk. Itt ér véget a világi élet.

FEMINA Coki az utamból, ripacs! Én vagyok Zrinyi Miklós, te kókler! Az én föladatom a buzdítás.

CSEPŰRÁGÓ Átváltasz egy másik régióba, rendezőm? Vagy a puhapöcsű dramaturg pirosítja immár az ajkát?

Nő nem lehet egy Zrinyi Miklós.

FEMINA Lehet. Bizony lehet. Ez a legnagyobb újításunk. Ezzel hatalmas gátakat döntenénk!

CSEPŰRÁGÓ Igaz is. Legyen a szigetvári hős kardos menyecske!

PUSZI BÁCSI Ronda anyósra hasonlíthatna.

CSEPŰRÁGÓ De szakállat mindenképpen ragasztanánk az állára.

PUSZI BÁCSI Te kicsinyes komédiás! Eltakarnád a nő csöcsét? Ronda szakállal? Hát mire bámuljon a közönség férfi része? Mire irigykedjenek a hölgyek?

HINDEMITH *megszállottan brácsázni kezd*

CSEPŰRÁGÓ Akkor mégis én lennék a kirohanók vezére? Hogy is oldhatnám meg a kirohanás előtti drámai percet? Ha túl határozottan lépdelek a színpad közepéig, nagydobbá válnak a világot jelentő deszkák. A közönséget rabul ejti a föltámadt zörej, nem is figyelnek a bevonulásomra.

Ha hangtalanul megyek, kandúr mászik tetőgerincen. Talán ki is röhögnek.

Ha normálisan lépkedek, normális embernek látszom, nem egy hősnek.

Én nagy hős leszek a beszédem pillanatában, aki előre megfontoltan önként szánja halálra magát.

FEMINA A nagy hős én leszek. Beszédem nem lesz masculin színű, pipogya!

Vitézeim is velem masíroznak.

Aztán futólépés!

Várkapu nyílik, kirohanunk!

Ez a legnagyobb tettünk.

Világszenzá…

CSEPŰRÁGÓ (*Fölkiált)* Jaj!

*Rövid, ropogós szellentés hangzik.*

PUSZI BÁCSI (*violája sóhajt)* Haj! Jaj!

*Szellentés hangosabban repeszt, jó hosszan*.

CSEPŰRÁGÓ  *a WC-be fut, ráül. Fölsóhajt.*

*Rotyogás zenébe megy át.*

PUSZI BÁCSI *akkordjai függönyt lebegtetnek.*

*Zene halkul.*

CSEPŰRÁGÓ (*valami öreg újságot vesz kezébe, lapozgat, olvasgat trónolás közben.)* Milyen jó itt az öreg újság! Ez éppen négy éves. Olcsóbb a sárgarépa… Elözönlötték Európát a menekültek és migránsok… Kit érdekel?! *(Hirtelen szeméhez közel hozza a lapot.)* No, nézd csak! Hát ez meg mi?! Hogy nem láttam én meg ezt a beszámolót, amikor friss volt? Mert soha nem érek rá, csak átfutom a nagybetűket! De itt a klotyóban csak összegyűlik az érték. Mert ez az igazi világszenzáció!

PUSZI BÁCSI *föláll a szennyesládáról, beletekintene az újságba.*

CSEPŰRÁGÓ *(nagy hangon olvassa)* Hogyan dönthet az UEFA?Női labdarúgás*.* Utánpótlás válogatottak selejtezői*.* A selejtezők D csoportjában Skócia együttese 11:0 arányú győzelmet aratott Albánia megfelelő válogatottja felett. Minthogy a Szerb válogatott csak 10:0-ra nyert, így a skót kisasszonyoknak már a döntetlen is elég lett volna, hogy továbbjussanak. Ám a skót hölgyek nagy örömükben hatalmas dáridót és ivászatot rendeztek, így a szerbek elleni mérkőzés kezdetének időpontjában is mélyen horkolt a teljes válogatott. Az UEFA fegyelmi bizottságának kell eldöntenie, Szerbia küzdelem nélkül jut-e tovább, vagy egy későbbi időpontban tartják meg az elmaradt selejtező mérkőzést.

*E pompás hírre visszajön a világhírű brácsa— és karmester is, visszalép a falon.*

HINDEMITH (*kezet fog Puszi bácsival*.) Hallottam már rólad, Puszi!

PUSZI BÁCSI Te meg ki lennél, édes egykomám? Melyik prímás bandájában brácsóztál?

CSEPŰRÁGÓ (*ül a klotyón és ordít.)* No, ez aztán igazi világszenzáció!

Nyakaltak ám a skót gödénykék! Kortyolgatták a viszkit, vedelték vödörszám a sört!

A küzdőtér helyett ágyban horkoltak.

Huszonkét szép, szende szűz.

A világsajtó címoldalán mosolygós képük.

Nehéz ébredés után a zuhany alá támogatják egymást, lassan észhez térnek, lemossák magukról a saját mocskukat.

Étvágyuk még nincs, de ismét nagyon csinosak.

A dürögő UEFA dönt majd a sorsukról. A fogatlan férfiak gyülekezete ítélkezik! Kit is érdekel mindez?

A hímek hímes világa azon csodálkozik, csámcsog, vigyorog és röhög és irigy a csajokra, mert ők olyat mertek és tudtak megtenni, amilyet előttük soha senki!

Berúgtak, mint a csap. És kanrókákkal háltak!

Haj, rendezőm! Ha én, mint Zrinyi a kirohanó hős, azt mondanám a nagy nap hajnalán az én kedves vitézeimnek, akik eddig vérüket hullatták a várért, Jézusért, a királyért, azt mondanám, igyunk, testvérek! Van itt bor hordószám! Jó siklósi nedű, mennyben termett pompás itóka!

Kupára vitézek!

FEMINA Ezt barátocskám én mondanám! Az egészet a fejemből loptad ki!

*Két brácsás két brácsát zenget immár.*

CSEPŰRÁGÓ Tarts velem, angyalom! Vezessünk együtt egy kirohanást az űrbe!

FEMINA Nem az űrbe, a törökre!

CSEPŰRÁGÓ Ne javítgass, nem vagy feleségem! Kicsit azért hasonlítasz rá. Tarts velem! Csapra verjük a hordókat, azám! A hatalmas nyakalás végezetül csak ledönt minket, halandó statisztákat és halhatatlan hím és nőstény hősöket; hörögve, horkolva eldöglünk a vértől szutykos várudvarrá tett színpadon. Héroszaink legderekabbjai, akik kortyolgatás közben kendert is szívogatnak, most női és boszorkányos hangfekvésben vernyákolnak, rikoltoznak és négykézláb járkálnak körbe-karikába! Se ember, se szolga nincs közöttünk, aki két lábára állhat, hogy kitárja a várkaput! Hess, hess, kurafi rókák! Hess, veszett vörös némberek!

No, jeles dramaturgom, emeld föl asztallapról potyaborral töltött fejed, aztán vedd az ötletet, mert, szerinted, mindenképpen bele kell foglalni jelenünket a Zrínyi Miklós szigeti kirohanásáról szóló drámába! Csak az ilyen produkciókat hívják meg mindenféle komoly fesztiválokra!

Hé! Emeld magasra a lábad! Valami hülye rókák itt szaladoznak körülöttünk! Bizisten itt rohangálnak a besték!

*Sötét*

2020